**พยุริน งามพริ้ง** (ชื่อเล่น: **พอลลีน** เดิมชื่อ "พินิจ" ต่อมาเปลี่ยนเป็น **พาลินี**) เป็นอดีตบุคคลที่ได้รับการเสนอชื่อเป็นนายกรัฐมนตรีในนามพรรคมหาชน อดีตประธานชมรมเชียร์ไทย และเป็นผู้สมัครรับเลือกตั้งใน การเลือกตั้งนายกสมาคมกีฬาฟุตบอลแห่งประเทศไทย ในพระบรมราชูปถัมภ์ พ.ศ. 2567 ตำแหน่งนายกสมาคมกีฬาฟุตบอล

ประวัติ
-------

พินิจ งามพริ้ง เกิดเมื่อวันที่ 13 กันยายน พ.ศ. 2510 เป็นคนกรุงเทพฯ บิดาชื่อ ร.ต.ต. ธนู งามพริ้ง มารดาคือ นางกรองกาญจน์ งามพริ้ง จบการศึกษาจากคณะนิเทศศาสตร์ มหาวิทยาลัยกรุงเทพ เริ่มทำงานครั้งแรกกับหนังสือพิมพ์บางกอกโพสต์ เมื่อปี 2532 ในฐานะผู้สื่อข่าวด้านเศรษฐกิจ หลังจากนั้นเมื่อปี 2540 ย้ายไปดำรงตำแหน่ง ผู้จัดการฝ่ายการตลาด ที่บริษัท สหวิริยา ซิตี้ จำกัด เขายังคงทำงานด้านสื่อสารการตลาดและประชาสัมพันธ์อย่างต่อเนื่องทั้งที่ ธนาคารกรุงเทพ ที่ บริษัท โอกิลวี พับลิกรีเลชั่นส์ เวิรล์ดวายด์ จำกัด - บริษัท มาสด้า เซลส์ (ประเทศไทย) - บริษัท มิตซูบิชิ มอเตอร์ (ประเทศไทย) จำกัด ในตำแหน่งผู้อำนวยการฝ่ายประชาสัมพันธ์ - บริษัท ดีซี คอนซัลแทนซ์ แอนด์ มาร์เก็ตติ้ง คอมมูนิเคชั่นส์ จำกัด ในตำแหน่ง ประธานเจ้าหน้าที่ฝ่ายกลยุทธ์​ จากนั้นไปทำงานด้านฟุตบอล ในตำแหน่ง ประธานที่ปรึกษา สโมสรการไฟฟ้าส่วนภูมิภาค ตามมา ด้วยการทำงานที่สถาบันศศินทร์ แห่งจุฬาลงกรณ์มหาวิทยาลัย ในตำแหน่ง หัวหน้าฝ่ายประชาสัมพันธ์ และประธานเจ้าหน้าที่บริหาร ของบริษัทผลิตชุดกีฬา คูลสปอร์ต​ ก่อนที่หุ้นส่วนจะแยกมาทำแบรนด์วอริกซ์

พินิจหายตัวจากวงการฟุตบอล และวงการธุรกิจไประยะหนึ่ง จนกระทั่งตกเป็นข่าวด้วยการใช้ชีวิตเป็นผู้หญิง อยู่ที่ประเทศสหรัฐอเมริกา โดยใช้ชื่อ​ พอลลีน​ งามพริ้ง​ ต่อมาได้เปลี่ยนชื่ออย่างเป็นทางการว่า พาลินี​ ​งามพริ้ง​ 

และในวันที่ 8 ธันวาคม พ.ศ. 2566 ได้เปิดตัวโดยใช้ชื่อจริงใหม่ว่า พยุริน

วงการฟุตบอลไทย
--------------

พยุรินเมื่อครั้งยังใช้ชื่อพินิจ ได้ก่อตั้งชมรมเชียร์ไทย และเว็บไซต์ cheerthai.com เมื่อปี พ.ศ. 2544 โดยมีวัตถุประสงค์หลัก เพื่อเป็นสื่อกลางในการแลกเปลี่ยนความคิดเห็นในกลุ่มแฟนบอลชาวไทย ส่งเสริมและกระตุ้นวัฒนธรรมใหม่ในการเชียร์ฟุตบอลไทยในหมู่แฟนบอลไทย รวมถึงการพัฒนาชมรมเชียร์ฟุตบอลในจังหวัดต่าง ๆ ที่ร่วมแข่งระดับไทยลีก และโปรวินเชี่ยลลีก ส่งเสริมให้คนรุ่นใหม่ซึมซับความรักชาติในรูปแบบของการเชียร์กีฬา

พินิจสร้างชมรมเชียร์ไทยเพื่อเป็นกลุ่มนำในการสร้างวัฒนธรรมใหม่ในการเชียร์ฟุตบอลทีมชาติไทย โดยมีเว็บไซต์ cheerthai.com เป็นสื่อกลางในการแลกเปลี่ยนความคิดเห็นชมรมเชียร์ไทย จัดกิจกรรมให้สมาชิกเข้านำเชียร์ฟุตบอลทีมชาติไทยอย่างต่อเนื่อง เช่น การแข่งขันฟุตบอลคิงส์คัพ การแข่งขันฟุตบอลปรีโอลิมปิก การแข่งขันฟุตบอลโลกรอบคัดเลือก การแข่งขันฟุตบอลอาเซียนคัพ และการแข่งขันนัดพิเศษและอุ่นเครื่องต่าง ๆ 

พินิจ และกลุ่มเชียร์ไทยได้สร้างประวัติศาสตร์ให้กับวงการ ฟุตบอลไทยด้วยการประท้วงขับไล่นายกสมาคมฟุตบอลสมัยที่นายวิจิตร เกตุแก้ว ดำรงตำแหน่ง ซึ่งนายวิจิตรลาออกจากตำแหน่งในเวลาต่อมา

ในปี พ.ศ. 2555 พินิจประกาศลงสมัครแข่งขันในตำแหน่งนายกสมาคมฟุตบอลแห่งประเทศไทย​ ที่มี วรวีร์ มะกูดี เป็นนายกสมาคมคนเก่า อย่างไรก็ตาม พินิจ ถอนตัวในเวลาต่อมา เพื่อเปิดโอกาสให้ วิรัช ชาญพานิชย์ เข้าแข่งขันแทน

ในปี พ.ศ. 2566 พาลินีประกาศลงสมัครแข่งขันในตำแหน่งนายกสมาคมฟุตบอลแห่งประเทศไทย​อีกครั้ง หากนายกสมาคมฟุตบอลลาออก หรือหมดวาระลง ต่อมาพาลินีได้ประกาศอีกว่าจะเดินหน้าต่อ แม้จะมีคู่แข่งอย่าง นวลพรรณ ล่ำซำ ลงสมัครชิงตำแหน่งด้วย

ด้านการเมือง
------------

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 พาลินีได้รับการเสนอชื่อเป็นบุคคลที่พรรคการเมืองจะเสนอให้รัฐสภาพิจารณาแต่งตั้งเป็นนายกรัฐมนตรี ในนามพรรคมหาชน และลงสมัครรับเลือกตั้งในระบบบัญชีรายชื่อ หลังจากพรรคมหาชนไม่ประสบความสำเร็จในการเลือกตั้ง เธอได้สมัครเป็นสมาชิกพรรคอนาคตใหม่ ซึ่งเป็นพรรคก้าวไกลในเวลาต่อมา

อ้างอิง
-------

1. ↑  ""พอลลีน งามพริ้ง" หนึ่งในผู้สมัครชิงเก้าอี้นายกบอลไทย". *www.thairath.co.th*. 2023-12-15.
2. ↑  พินิจ งามพริ้ง ชายผู้กล้าท้าทายสมาคมฟุตบอลฯ, ผู้จัดการออนไลน์, 18 พฤศจิกายน 2546 เก็บถาวร 2007-03-19 ที่ เวย์แบ็กแมชชีน
3. ↑  ""พินิจ งามพริ้ง"ท้าชิงตำแหน่งนายกสมาคมฟุตบอลฯ". *Thai PBS*.
4. ↑  ""พอลลีน งามพริ้ง" เตรียมสมัครลงชิงตำเเหน่งนายกลูกหนังไทย". *mgronline.com*. 2023-08-07.
5. ↑  ""พอลลีน งามพริ้ง" ยืนยันเดินหน้าต่อไม่ถอนตัวชิงตำเเหน่งประมุขลูกหนังไทย". *mgronline.com*. 2023-08-14.
6. ↑  รายชื่อบุคคลที่พรรคการเมืองจะเสนอให้รัฐสภาพิจารณาแต่งตั้งให้เป็นนายกรัฐมนตรี
7. ↑
8. ↑  "ย้ายพรรคแล้วค่ะ "พอลลีน งามพริ้ง" เตรียมสมัครสมาชิก "อนาคตใหม่"". *mgronline.com*. 2019-08-27.

แหล่งข้อมูลอื่น
---------------

* cheerthai.com[*ลิงก์เสีย*]
* พินิจ งามพริ้ง ชายผู้กล้าท้าทายสมาคมฟุตบอล เก็บถาวร 2007-03-19 ที่ เวย์แบ็กแมชชีน
* ข้อเท็จจริงจากใจพินิจ งามพริ้ง เก็บถาวร 2007-09-28 ที่ เวย์แบ็กแมชชีน
* แผนแม่บทเพื่อการพัฒนาฟุตบอลไทยอย่างยั่งยืน โดยพินิจ งามพริ้ง[*ลิงก์เสีย*]
* มิตซูฯ ดึงมือดีด้านพีอาร์มาสด้าร่วมงาน หวังช่วยเสริมภาพลักษณ์สปอร์ต เก็บถาวร 2020-09-25 ที่ เวย์แบ็กแมชชีน
* Articles by Pinit Ngarmpring
* ข่าว "ดีซีคอนซัลแทนส์ เสริมทัพบริหาร[*ลิงก์เสีย*]
* FHM กับ พินิจ งามพริ้ง และเชียร์ไทยพาวเวอร์[*ลิงก์เสีย*]